शहद भी खराब होता है, मसालों की लाइफ बस सालभर, तकिया-गद्दे, जूते भी होते एक्सपायर
क्या शहद सच में एक्सपायर नहीं होता? दूध की थैली कितने हफ्ते तक फ्रिज में रख सकते हैं? अक्सर लोग इन सवालों से जूझते मिल जाते हैं। लेकिन, सिर्फ खाने-पीने की चीजें और दवाएं ही नहीं, बल्कि जूते, तकिया-गद्दे और गैजेट्स तक एक्सपायर होते हैं
क्या शहद सच में एक्सपायर नहीं होता? दूध का पाउच कितने हफ्ते तक फ्रिज में रख सकते हैं? अक्सर लोग इन सवालों से जूझते मिल जाते हैं। लेकिन, इनमें से अधिकतर लोगों को यह नहीं पता कि सिर्फ खाने-पीने की चीजें और दवाएं, मेकअप का सामान ही नहीं, बल्कि जूते, बिस्तर और गैजेट्स तक एक्सपायर होते हैं। यहां तक कि कंडोम की भी एक्सपायरी डेट होती है। इस डेट के बाद इन चीजों का इस्तेमाल करना भारी पड़ सकता है।
एक्सपायरी डेट से पहले भी खराब हो सकता है कंडोम
कुछ समय पहले एक फिल्म आई, 'कहानी रबर बैंड की', जिसमें दिखाया गया कि कपल संबंध बनाते हैं, लेकिन कंडोम यूज करने के बाद भी पत्नी प्रेग्नेंट हो जाती है। पति-पत्नी कंडोम बनाने वाली कंपनी पर केस कर देते हैं। बाद में पता चलता है कि कंडोम एक्सपायर हो चुका था, जिसकी वजह से यह गड़बड़ी हुई।
फिल्म की तरह ही असल जिंदगी में भी अधिकतर लोगों को नहीं पता होता कि कंडोम भी एक्सपायर होता है। इस फिल्म को बनाने की एक वजह ऐसे लोगों को जागरूक करना भी था।
डॉक्टर बताते हैं कि आमतौर पर कंडोम की एक्सपायरी डेट 2 से 5 साल तक होती है। लेकिन, गर्मी और धूप लगने पर वह एक्सपायरी डेट से पहले भी खराब हो सकता है। ऐसे कंडोम संबंध बनाते वक्त फट सकते हैं। उसमें यूज किए गए स्पर्मीसाइड जैसे केमिकल का भी असर खत्म हो जाता है। जिससे गर्भ ठहरने के साथ ही सेक्शुअली फैलने वाली बीमारियां हो सकती हैं।
बात 'एक्सपायरी डेट' की हो रही है, तो केमिकल लोचा यहां भी असर दिखाता है...
शहद के पैकेट पर 'बेस्ट बिफोर' और दूध पर 'यूज बाय डेट' क्यों?
खाने-पीने की चीजें एक वक्त के बाद खराब होने लगती हैं। इनमें से कुछ की क्वॉलिटी पर असर पड़ता है, तो कुछ जहरीली हो जाती हैं। इसलिए फूड सेफ्टी एंड स्टैंडर्ड्स अथॉरिटी ऑफ इंडिया (FSSAI) ने पैकेजिंग पर 'एक्सपायरी डेट', 'बेस्ट बिफोर' और 'यूज बाय डेट' लिखने के निर्देश दिए हैं। शहद के बारे में जानने से पहले इनमें अंतर समझें:
बेस्ट बिफोर डेट: इस तारीख से पहले तो प्रोडक्ट की क्वॉलिटी बढ़िया रहेगी, लेकिन इसके बाद उसके स्वाद, गंध और पोषक तत्वों में कमी आ सकती है। जिस चीज की "बेस्ट बिफोर डेट" बीत गई, उसे इस्तेमाल तो कर सकते हैं, लेकिन अच्छी तरह से जांच-परखकर। फ्रोजन फूड के पैकेट पर यही तारीख होती है।
एक्सपायरी या यूज बाय डेट: अगर किसी चीज पर इन दोनों में से कोई डेट पड़ी है, तो उस तारीख तक प्रोडक्ट यूज कर लें, उसके बाद इस्तेमाल करना सेफ नहीं है। फिर भले ही वह अच्छा दिख रहा हो। यह तारीख दूध, ब्रेड जैसी जल्दी खराब होने वाली चीजों के पैकेट पर लिखी जाती हैं।
शहद कभी खराब नहीं होता?
इंसान साढ़े 5 हजार साल से शहद खा रहा है। इजिप्ट के प्राचीन पिरामिड में भी शहद मिला। आयुर्वेद में भी इसके ढेरों गुण बताए गए हैं। कहते हैं कि शहद कभी खराब नहीं होता, उसकी कोई एक्सपायरी डेट नहीं होती। लेकिन, अगर यह सच है तो फिर शहद के डब्बे पर 'बेस्ट बिफोर डेट' क्यों लिखी जाती है?
इसकी वजह बताई दिल्ली में जनरल फिजिशियन डॉ. एस. एन. डंगवाल ने। वह कहते हैं कि यह सच है कि शुद्ध शहद को ठीक से रखा जाए तो वह जल्दी खराब नहीं होता। उसमें 80 फीसदी शुगर और सिर्फ 18 फीसदी नमी होती है। शहद के ऐसे गुणों की वजह से उसमें बैक्टीरिया नहीं पनप पाते। लेकिन, आजकल शुद्ध शहद मिलना मुश्किल है। बाजार में मिलावटी शहद की भरमार है।
कंपनियां भी प्रिजर्वेटिव और प्रोसेस्ड शहद बेच रही हैं, जो एक वक्त के बाद खराब होने लगता है। इसीलिए शहद के पैकेट पर 'बेस्ट बिफोर' की तारीख डाली जाती है, एक्सपायरी डेट नहीं। यानी, उस तारीख तक शहद की क्वॉलिटी अच्छी रहेगी। उसके बाद कोई गारंटी नहीं।
दूध का पाउच फ्रीजर में जमाकर रखना कितना सही?
बहुत से लोग एक बार में दूध के कई पाउच ले आते हैं, फिर उसे फ्रीजर में रख देते हैं, जहां वह जम जाता है। फिर इसे हफ्तों तक इस्तेमाल करते रहते हैं। वह सोचते हैं कि दूध फटा नहीं, तो अच्छा है। लेकिन, यह मिथ है। पॉश्चराज्ड दूध की शेल्फ लाइफ 2-3 दिन ही होती है। इसीलिए उसके पाउच पर 'यूज बाय' वाली तारीख डाली जाती है।
दूध के पाउच को बिना खोले तुरंत फ्रीजर में जमा देने से उसे 4-5 दिन तक तो रख सकते हैं, लेकिन उससे ज्यादा नहीं। फ्रीजर साफ हो, उसमें दूध के साथ मछली, मीट और ऐसी कोई चीज नहीं होनी चाहिए, जिससे बैक्टीरिया के इंफेक्शन का खतरा हो।
जमे दूध को पिघलाने के लिए बाहर कमरे या गर्म पानी में न रखें। इससे वह तुरंत खराब होने लगेगा। उसे फ्रीजर से निकाल कर रेफ्रिजरेटर के अंदर ही रख दें, वह पिघल जाएगा। हालांकि, फ्रीजर में जमाने के बाद भी दूध के खराब न होने की गारंटी नहीं ली जा सकती।
सामान को खराब होने से बचाने और खराब हो चुकी चीजों से खुद बचने के लिए इन टिप्स का रखें ख्याल:
हर साल बदलें सब्जी काटने वाला बोर्ड
आजकल अधिकतर घरों में लकड़ी के चॉपिंग बोर्ड पर सब्जियां काटी जाती हैं। बोर्ड पर चाकू के कट लगने से दरारें बनने लगती हैं। जिसमें ई-कोलाई जैसे बैक्टीरिया पनपने लगते हैं, जो डायरिया, दस्त और कई दूसरी बीमारियों की वजह बनते हैं।
500 किमी दौड़ने के बाद जूते और 6 महीने में मोजे हो जाते हैं एक्सपायर
अगर आप रोज रनिंग करते हैं, तो 6 महीने या फिर 500 किमी दौड़ने के बाद जूते बदल दें। क्योंकि, इसके बाद जूतों का कुशन खराब होने लगता है। वे ढीले पड़ जाते हैं। जिससे जोड़ों पर ज्यादा जोर पड़ता है।
इसी तरह, पैरों और प्राइवेट पार्ट्स को हेल्दी रखना है, तो मोजे और इनरवियर भी 6 महीने से ज्यादा नहीं इस्तेमाल करने चाहिए। पुराने होने पर ये घिसने लगते हैं, उनपर दाग पड़ जाते हैं, जिससे त्वचा को नुकसान पहुंच सकता है।
एक से दो साल में तकिया और 5 साल में गद्दे होते खराब
तकिया और गद्दे पर त्चचा से निकलने वाला ऑयल, डेड स्किन, बाल, धूल और गंदगी जमती जाती है। उनमें बैक्टीरिया भी पनपने लगते हैं। जिससे स्किन एलर्जी का खतरा पैदा हो जाता है। पुराने पड़ने पर ये सख्त होने लगते हैं, जिससे शरीर में अकड़न और दर्द होने लगता है। इसलिए ज्यादा पुराने गद्दे-तकिया न इस्तेमाल करें।
बाथरूम में यूज होने वाली 4 चीजें, जिनकी एक्सपायरी डेट लोग नहीं जानते
1. टूथब्रश: लोग इस कदर टूथब्रश घिसते हैं कि कई बार तो उसके आधे ब्रिसल्स ही गायब हो जाते हैं, जबकि ही 3 महीने में टूथब्रश बदल देना चाहिए। इसके बाद वह दांतों को नुकसान पहुंचाने लगता है।
2. डिस्पोजेबेल रेजर: लोग टूथब्रश की तरह ही रेजर भी जमकर इस्तेमाल करते हैं। लेकिन, ऐसे रेजर 5 बार से ज्यादा यूज नहीं करने चाहिए, क्योंकि इनमें बैक्टीरिया पनपने लगते हैं और ब्लेड की धार खत्म होने लगती है। जिससे संक्रमण हो सकता है।
3. तौलिया: एक साल यूज करने के बाद तौलिया घिसने लगते हैं। उनमें नमी बनी रहती है और धोने के बाद भी गंध आती है। इस गंध का मतलब है कि तौलिये में बैक्टीरिया डेरा जमा चुके हैं, जिसे तुरंत बदल देना ही बेहतर है।
4. लूफा: इसे हर हफ्ते बदल देना चाहिए। नहाने के दौरान लूफा में डेड स्किन और गंदगी जमती जाती है और जो जर्म्स के लिए खाद-पानी का काम करती है।
एक्सपायर दवाएं जानलेवा, कॉस्मेटिक्स से खराब हो सकती है स्किन
डॉ. डंगवाल बताते हैं कि दवाओं और कॉस्मेटिक्स पर एक्सपायरी डेट पड़ी रहती है। उसके बाद उन्हें इस्तेमाल करने का मतलब है जान खतरे में डालना। एक्सपायर हो चुकी दवाएं खाने के घातक साइड इफेक्ट्स हो सकते हैं। यहां तक कि लिवर-किडनी फेल होने से जान तक जा सकती है। इसी तरह, सैनिटाइजर, सनस्क्रीन, लिपस्टिक, मस्कारा और मॉइश्चराइजर भी एक्सपायर होने के बाद एलर्जी, इंफेक्शन और स्किन से जुड़ी दूसरी गंभीर समस्याओं की वजह बन सकते हैं।
इलेक्ट्रॉनिक उपकरण और गैजेट्स भी होते हैं एक्सपायर
इलेक्ट्रॉनिक आइटम और गैजेट्स भी एक्सपायर होते हैं। इनमें इस्तेमाल हुए मेटल, प्लास्टिक समय के साथ खराब होती जाती है। इसी वजह से इनकी पैकेजिंग पर मैन्युफैक्चरिंग डेट डालनी जरूरी है। पुराने कंप्यूटर, मोबाइल से लेकर घरों में लगे उपकरण या तो यूज करने बंद कर देने चाहिए या फिर मैकेनिक से उनकी मरम्मत करा लेनी चाहिए। वायरिंग में यूज हुए तार गलने लगते हैं। जिससे करंट और आग का खतरा बना रहता है। मोबाइल की बैटरी फट सकती है।
चलते-चलते स्टोरी से जुड़े इस पोल पर अपनी राय भी साझा करते जाएं...
